「強壯版迪布尼」冒起 曼聯阿仙奴搶人
2024年05月21日 19:02
東網電視
更多新聞短片
基迪拿尼今季表現光芒四射。(Getty Images)
阿特蘭大今季成績出色，已打入歐霸盃決賽及取得下屆歐聯入場券，隊內進攻中場基迪拿尼成為大功臣，呢位23歲比利時國腳傳射能力出眾，並且擁有1米92身高，被譽為「強壯版迪布尼」，據悉兩大英超豪門曼聯及阿仙奴都有意今夏收購基迪拿尼，屆時佢就有機會同大師兄奇雲迪布尼正面交鋒。
基迪拿尼2022年夏天以3,500萬歐元(約2.96億港元)轉會費由布魯日加盟AC米蘭，但被投閒置散，即使上季意甲上陣32次，但只有9場踢正選，並且全季冇波入，結果上年夏天外借去阿特蘭大。
阿特蘭大主帥加斯柏連尼一向擅於發掘年輕球員潛能，基迪拿尼獲得重用，今季踢33場意甲入10球及6次助攻，加上歐霸盃上陣10場亦有2球進帳及2次助攻，表現光芒四射。
阿特蘭大已經計劃向AC米蘭買斷基迪拿尼，但曼聯及阿仙奴現時亦加入爭奪，呢位新星勢必成為今夏轉會市場炙手可熱人物。